吳侍禁綠野亭
作者：米芾
朝代：宋

paragraphs: 楚江倒水天上來，吳山削玉青崔嵬。
飛流欲截衆峰險，揮手可擘烟雲開。
危亭據此揭佳麗，斲出榱桷超層臺。
憑空直喜縱高舉，下瞰愈覺心悠哉。
曠野萬頃正入眼，清風四坐無纖埃。
淺黛低潑弱柳色，紅粉正抹秋蓮腮。
好音終日自多興，美景變態誰能裁。
主人與客窮新賞，羅榼更擲神仙盃。
歌珠舞雪不知已，何妨邀月聊徘徊。
時來孰肯趣真隠，寄語沮溺無嫌猜。